2013.gada Noteikumi Nr.

Rīgā (prot.Nr. § )

**Noteikumi par institucionālo sektoru klasifikāciju**

Izdoti saskaņā ar

Likuma par budžetu un finanšu vadību

11.panta 3.punktu

1. Noteikumi nosaka institucionālo sektoru klasifikāciju (turpmāk tekstā – klasifikācija), kuru izmanto normatīvajos aktos budžeta un finanšu vadības jomā noteikto budžetu uzskaitē (atbilstoši naudas plūsmas un uzkrājuma principam), pārskatu sagatavošanā un parāda uzskaitei.
2. Klasifikācija ir veidota saskaņā ar 2013. gada 21. maija Eiropas Parlamenta un Padomes Regulu Nr. 549/2013 par Eiropas nacionālo un reģionālo kontu sistēmu Eiropas Savienībā (turpmāk tekstā - Regula) un normatīvajiem aktiem budžeta un finanšu vadības jomā.
3. Normatīvajos aktos budžeta un finanšu vadības jomā noteiktās iestādes nodrošina klasifikācijas piemērošanu uzskaitē un pārskatu sagatavošanā, atbilstoši normatīvajiem aktiem par pārskatu sagatavošanu un iesniegšanu.
4. Klasifikācija (pielikums) sastāv no institucionāliem sektoriem (turpmāk tekstā – sektors), apakšsektoriem un atsevišķu apakšsektoru papildu dalījuma, kuros grupē institucionālas vienības ar līdzīgām ekonomiskajām funkcijām un mērķiem atbilstoši to pamatdarbībai. Katra institucionālā vienība ir piederīga tikai vienam sektoram un apakšsektoram.
5. Klasifikācijai izmanto septiņu zīmju kodu (pielikums). Klasifikācijas kods parāda institucionālās vienības piederību rezidentiem, nerezidentiem, valstu grupai, sektoram, tā apakšsektoram un papildu dalījumam.
6. Latvijas Republikas Centrālā statistikas pārvalde (turpmāk tekstā – Centrālā statistikas pārvalde) sagatavo un uztur rezidentu sektorā S120000 "Finanšu sabiedrības", S130000 "Vispārējā valdība" un S150000 "Mājsaimniecības apkalpojošās bezpeļņas organizācijas" iekļauto institucionālo vienību sarakstus, norādot institucionālajām vienībām piešķirtā klasifikācijas koda pirmās sešas zīmes.
7. Centrālā statistikas pārvalde savā tīmekļa vietnē publicētos šo noteikumu 6. punktā minētos sarakstus aktualizē šādos termiņos:
	1. četras reizes gadā līdz 15. janvārim, 15. aprīlim, 15. jūlijam un 15. oktobrim – sektora S120000 "Finanšu sabiedrības" un S130000 "Vispārējā valdība" sarakstus;
	2. vienu reizi gadā līdz 15. janvārim sektora S150000 "Mājsaimniecības apkalpojošās bezpeļņas organizācijas" sarakstu.
8. Finanšu ministrija savā tīmekļa vietnē publicē klasifikācijas terminu skaidrojumu, kā arī nodrošina viena mēneša laikā sektorā S130000 "Vispārējā valdība" iekļauto terminu skaidrojumu izmaiņu aktualizāciju atbilstoši normatīvajos aktos budžeta un finanšu vadības jomā noteiktajiem terminiem.
9. Lai nodrošinātu informācijas sistematizēšanu, apkopošanu, analīzi un pārskatu sagatavošanu, uzskaites veicējs nosaka katras institucionālās vienības, kas ir rezidents, piederību konkrētam sektoram, izmantojot šo noteikumu 6. punktā minētos sarakstus. Gadījumos, kad institucionālā vienība, kas ir rezidents, nav identificējams publicētajos sarakstos, to saskaņā ar šo noteikumu 5.punktā un Regulā noteiktajiem principiem klasificē sektorā S110000 „Nefinanšu sabiedrības” vai S140000 „Mājsaimniecības”.
10. Atzīt par spēku zaudējušiem Ministru kabineta 2005. gada 25. oktobra noteikumus Nr. 810 „Noteikumi par institucionālo sektoru klasifikāciju” (Latvijas Vēstnesis, 2005, 173.nr.; 2007, 153.nr.; 2010, 144.nr.).
11. Noteikumi stājas spēkā 2014. gada 1. janvārī.

Finanšu ministrs A.Vilks

02.12.2013 10:20

412

Ozoliņa

67083823; Liga.Ozoliņa@fm.gov.lv